**Manje je više**

**(Laička kolumnica [174])**

**čuđenje, čudesnost, čudo**

Svadba u Kani Galilejskoj (Iv 2, 1-12) svejednako ražaruje teološku i vjerničku pozornost. Zahvalno je ishodište za nadahnute propovijedi. Površniji čitatelji Blagovijesti znaju da je onomad Isus *pretvorio* vodu u vino. Pred svatovima se zbilo *čudo* što ga **Ivan** naziva *prvim znamenjem*.

Budući da se krećem u širokom krugu prijatelja, često sam pribivao vjenčanjima među raspjevanim svatovima, a bio sam i ženidbenim svjedokom za kojega se uvriježio naziv *vjenčani kum*. Pišući ove retke, rado se prisjećam vesela svadbenog ugođaja, a dojmljiva slikovitost gozbe u Kani usmjeruje laičko promišljanje naslovom apostrofiranih pojmova.

*Čuđenje* je opažajna razina koja se aktivira kad god u svakodnevici naiđemo na situaciju što predstavlja izraženiji *otklon* od uobičajene kolotečine. Najčešće bivamo *iznenađeni*, nekad smo *preneraženi*, a zgodimice uslijed *zabezeknutosti* ostanemo „bez teksta“. Čuđenje kadšto izaziva *srdžbu*, ali nerijetko prerasta u *divljenje* (susret s dragom osobom, doživljaj umjetničkog djela, krajolika itd.).

*Čudesnost* oformljuje divljenje. Njezina učinkovitost djelo je uzvišene siline koju razumski ne umijemo objasniti. Ona nas baždari za čuda koja se zbivaju u našim životima, o čemu svjedoče razgovori s prijateljima, kad im uzbuđeno pripovijedamo što nam se dogodilo, naglašavajući *nevjerojatnost* doživljene *čudnovatosti*.

Isus je činio preobrazbena *čudesa*, kako bi mnogi naočigled povjerovali, a u Ivanovu evanđelju opisana su *znamenja* koja nam uz *ljudsku* uprisutnjuju i njegovu *božansku* narav.

U pjesmi *Miholjdan* *Vladimira Nazora* nailazimo na divno *očuđene* stihove: *Al' mrtav nisam. – Novo čudo nastaje. / Još dublje sada kor'jenje mi prodire / U srce Zemlje, gdje se opet skupile / Sve njene sile najbolje. / I osjećam, da sad sam istom slobodan, / I sebe pun, i izvoru / Svom vjeran. / Moji otrovi / U l'jekove se promeću, / I u med trpkost moja, / U ljubav moja strast...*

Milosrdni i čudotvorni Bože, nauči nas vjerotvorno prepoznavati poticajna čuda kojima (ne!)slučajno obogaćuješ naš pozemljarski tubitak.

Sead Ivan Muhamedagić